Nkandla-besonderhede kan Zuma in gevaar stelPres. Jacob Zuma se privaat woning in Nkandla, KwaZulu-Natal Foto: @power987news, Twitter Sodanige bekendmaking sal “baie sensitiewe maatreëls aan die lig bring wat die lewens van president Zuma en sy familie in gevaar sal stel”, voer Mziwonke Dlabantu, direkteur-generaal van die departement van openbare werke, in die dokumente aan. Dlabantu het gesê die dokumente is deur die Suid-Afrikaanse Polisiediens en die weermag saamgestel en dat dit geklassifiseerde inligting bevat. Die saak hou verband met die spesiale ondersoekeenheid (SOE) se siviele eis teen die Nkandla-argitek Minenhle Makhanya. In die hofdokumente word aangevoer dat Makhanya ingevolge die Wet op die Bevordering van Toegang tot Inligting aansoek kan doen om toegang tot die dokumente te kry. Die SOE het op 11 Augustus ŉ siviele eis van R155,3 miljoen teen Makhanya ingestel. Die SOE voer aan dat Makhanya die omvang van die werk vergroot het deur items te ontwerp en goed te keur wat nie vir veiligheidsdoeleindes was nie. Volgens die SOE is meer as R68 miljoen aan diensverskaffers betaal vir werk wat nie met veiligheid verband gehou het nie en wat nie deur die polisie en weermag voorgestel is nie. Die SOE voer aan dat die departement van openbare werke glo aangebied het om Makhanya aan te stel as hoofagent van die Nkandla-opgraderings, maar dat die aanstelling onwettig was aangesien dit nie deur ŉ tenderproses voorafgegaan is nie. Thuli Madonsela, Openbare Beskermer, het in Maart verlede jaar in ŉ verslag oor Nkandla bevind dat Zuma en sy gesin onbehoorlik gebaat het by die opgraderings en dat hy ŉ gedeelte daarvan moet terugbetaal. Volgens die verslag is Makhanya R16,5 miljoen betaal vir sy aandeel aan die projek. Die SOE voer aan die beste manier om die verkwiste staatsgeld te verhaal, is om dit van Makhanya te eis. Dit is in teenstelling met Madonsela se verslag wat bevind het Zuma is aanspreeklik. Klik hier vir alle vorige berigte oor Nkandla.